次韻和劉原甫遊樂郊贈同遊
作者：梅堯臣
朝代：宋

paragraphs: 積歲阻顔色，何以慰我思。
聞初遊樂郊，頗慕登望詩。
下車未幾日，倏見白露滋。
月弦不常滿，星畢屢已離。
幸無風雨晦，時從寮寀嬉。
大喜酒客難，莫顧尚書期。
獨守詩書愚，未悟朝夕疲。
引領君子風，東首自忘移。
但當觀魚鳥，辟去旄與麾。
優悠民亦康，何必苦吏爲。